Súradnice: 42°51′53″S 25°29′07″V﻿ / ﻿42,86472°S 25,48528°V﻿ / 42.86472; 25.48528

**Kalinčevov dom** (bulh. Калинчева къща‎ – *Kalinčeva kăšta*), v staršej literatúre aj **Kalinčovov dom** (bulh. Калинчова къща‎ – *Kalinčova kăšta*) je dom z prvej polovice 19. storočia, ktorý sa nachádza v meste Triavna v Gabrovskej oblasti v severnom Bulharsku.

Budova má pridelený štatút kultúrnej pamiatky miestneho významu.

Lokalita
--------

Dom Ďada Dobriho sa nachádza v historickej časti mesta Triavna na ulici „P. R. Slavejkov" (bulh. улица „П. Р. Славейков", doslova *ulica P. R. Slavejkova*) č. 45.

Dejiny
------

Dom bol postavený v roku 1830.

V roku 1967 dom získal štatút kultúrnej pamiatky miestneho významu. V rokoch 1981 – 1984 sa na dome uskutočnili reštauračné práce. V roku 1983 bola v dome otvorená obrazová galéria. V roku 2006 sa v budove uskutočnila súťaž v umeleckej drevorezbe, pri ktorej súťažiaci zhotovili nábytok pre jednotlivé miestnosti na prvom nadzemnom poschodí domu.

V súčasnosti sa dom okrem galérie využíva aj ako tradičné reštauračné zariadenie, tzv. mechana.

Charakteristika
---------------

Autorom stavby je významný trevnenský staviteľský majster Dimităr Sergiuv.

Stavba je typickým predstaviteľom vrcholovej bulharskej obrodeneckej architektúry s arkierovymi oknami a rozľahlým dvorom, ktorý sa nachádza za budovou. Dom je postavený na úrovni ulice, je pomerne veľký, a zaberá plochu približne 145 m². Skladá sa z prízemia a prvého obytného poschodia. Na prízemí sa nachádzal veľký ďukian (druh obchodu so skladom v bulharských obrodeneckých domoch) so šikmými okenicami. Prízemie domu je s druhým poschodím spojené vonkajším ako aj vnútorným schodiskom, ktoré vedú do priestoru rozľahlého čardaku (druh ohradenej terasy). Obytné miestnosti na druhom poschodí sú umiestnené okolo čardaku.

Galérie
-------

### Galéria Toťa Găbenského

Interiér domu bol upravený na priestory galérie v rámci reštauračných prác v 80. rokoch 20. storočia. Samotná *Mestská galéria Toťa Găbenského* (bulh. Градска галерия Тотю Гъбенски‎ – *Gradska galerija Toťu Găbenski*) bola otvorená 25. novembra 1983. Pomenovaná je po trevnenskom rodákovi, Toťovi Găbenskom, ktorý počas celého života zbieral obrazy bulharských umelcov a medzi rokmi 1983 a 2005 venoval svojmu rodnému mestu viac ako 450 obrazov. Toťu Găbenski zároveň sám aranžoval rozmiestnenie diel v galérii. V rámci expozície sú v galérii predstavené diela viac ako 80 bulharských aj zahraničných autorov od začiatku 20. storočia až po súčasné výtvarné umenie. Okrem samotného Toťa Găbenského venovali obrazy do galérie aj jeho sestra Donka a brat Georgi.

### Odkrytá umelecká galéria vo dvore

Vo dvore domu sa nachádza odkrytá umelecká galéria pri Národnom nadačnom fonde „13 veka Bălgarija", kde sa poriadajú krátkodobé výstavy.

Štatút a dôvod pamiatkovej ochrany
----------------------------------

Kategória: kultúrna pamiatka miestneho významu

Rok vyhlásenia: 1967

Dôvod pamiatkovej ochrany: architektonická hodnota budovy

Oficiálny názov na zozname kultúrnych pamiatok: *Kalinčeva kăšta* (bulh. Калинчева къща, doslovne Kalinčevov dom)

Galéria
-------

* celkový pohľad na dom zo severozápaducelkový pohľad na dom zo severozápadu
* celkový pohľad na dom zo severucelkový pohľad na dom zo severu
* pohľad na vrchnú časť domupohľad na vrchnú časť domu
* severná fasáda budovyseverná fasáda budovy
* časť severnej fasádyčasť severnej fasády

Referencie
----------

1. 1 2 3 4 5 6 7 8 9 10 11 12 13 14 15 16 17 18 19 20 21 22  DIMITROVA, Irina. Na razchodka iz văzroždenska Triavna. Varna : Izdatelstvo „Slavena". 2018. 72 s. ISBN 9786191901289. S. 44. (po bulharsky)
2. 1 2 3 4  BOSILKOV, Ľuben; GORANOVA, Lidija. Magičnata Triavna. Veliko Tarnovo : Izdatelstvo Bosilkoff. 2004. 48 s. ISBN 9549099296. S. 23. (po bulharsky)
3. 1 2 3 4 5 6 7 8 9  DABKOVA, Daniela. Triavna. Varna : Izdatelstvo „Slavena". 36 s. ISBN 9545792353. S. 23. (po bulharsky)
4. 1 2 3 4 5 6 7 8 9   *Регистри | Община Трявна* [online]. tryavna.bg, 2017-06-26, [cit. 2023-07-05]. Dostupné online.
5. 1 2 3 4 5 6 7  TryavnaOrg. *Калинчева къща* [online]. tryavna.org, [cit. 2023-07-06]. Dostupné online.
6. 1 2 3 4 5 6  BONEVA, Ivanka. Triavna. Sofia : Izdatelstvo na Otečestvenija front. 1982. 312 s. ISBN 9531412411. S. 243. (po bulharsky)
7. ↑   *Калинчева къща* [online]. triavna.bg, [cit. 2023-07-06]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Kalinčevov dom**